b"\n_START_ARTICLE_\nNakso\xc5\xa1ki kolos\n_START_PARAGRAPH_\nNakso\xc5\xa1ki kolos je kip kurosa iz nakso\xc5\xa1kega marmorja, ki je bil visok okoli 9 metrov. Hranijo ga v muzeju na Delosu in je z enega od kikladskih otokov. Kolos je arhai\xc4\x8dna monumentalna skulptura iz konca 7. stoletja pr. n. \xc5\xa1t. in eden najve\xc4\x8djih znanih kipov kurosa . Samo kuros iz Apollonasa, ki je \xc5\xa1e vedno nedokon\xc4\x8dan v kamnolomu pri Apollonasu, je ve\xc4\x8dji, visok je 10,7 metra. Nakso\xc5\xa1ki kolos je razbit na ve\xc4\x8d delov.\n_START_SECTION_\nKip\n_START_PARAGRAPH_\nNa sprednji strani podstavka je napis, poro\xc4\x8da Kirijak Ankonski v 15. stoletju, ki se glasi\xc2\xa0\xc2\xbb\xce\x9d\xce\x91\xce\x9e\xce\x99\xce\x9f\xce\x99 \xce\x91\xce\xa0\xce\x9f\xce\x9b\xce\x9b\xce\xa9\xce\x9d\xce\x99\xc2\xab\xc2\xa0(Naxioi Apolloni, 'Naksos (to posve\xc4\x8da) Apolonu'), tako da je kip iz marmorja verjetno Apolon.\n_START_SECTION_\nOpis\n_START_PARAGRAPH_\nKip je razbit na ve\xc4\x8d delov. Osnova meri 3,48 x 5,08 m, zgornji del trupa je visok okoli 2,3 metra in spodnji del trupa pribli\xc5\xbeno 1,15 metra. Levo stopalo, ki ga hranijo v Britanskem muzeju, je dolgo 0,57 metra. V levi roki je luknja, v kateri je bil najbr\xc5\xbe lok. Glava in zgornji del nog sta izgubljena._NEWLINE_Na zgornji strani spodnjega torza je bil 20 do 30 cm \xc5\xa1irok bronast pas, kar se je dalo razbrati iz vrste luknjic v marmorju. Na straneh zgornjega torza, pribli\xc5\xbeno 40 cm nad pasom, so luknje, v katere so bile pritrjene roke. Na vratu so sledovi obro\xc4\x8dev. Na zadnji strani podstavka je napis, ki se glasi:\xc2\xa0\xc2\xbb[\xcf\x84]\xce\xbf\xcc\x91 \xe1\xbc\x80\xcf\x9d\xcf\x85\xcf\x84\xce\xbf\xcc\x91 \xce\xbb\xce\xaf\xce\xb8\xce\xbf\xcc\x84 \xce\xb5\xcc\x84\xcc\x93\xce\xbc\xe1\xbd\xb6 \xe1\xbc\x80\xce\xbd\xce\xb4\xcf\x81\xce\xb9\xe1\xbd\xb0\xcf\x82 \xce\xba\xce\xb1\xe1\xbd\xb6 \xcf\x84\xe1\xbd\xb8 \xcf\x83\xcf\x86\xce\xad\xce\xbb\xce\xb1\xcf\x82\xc2\xab\xc2\xa0(na awuto litho emi andrias kai to spelas, 'jaz sem isti kamen \xe2\x80\x93 kip in podstavek').\n_START_SECTION_\nPrevoz in postavitev\n_START_PARAGRAPH_\nKolos je nastal v kamnolomu marmorja v bli\xc5\xbeini Melanesa na kikladskem otoku Naksos. Ni bil tu izklesan, razen najosnovnej\xc5\xa1ega oblikovanja, ampak je bil prepeljan pribli\xc5\xbeno deset kilometrov dale\xc4\x8d v pristani\xc5\xa1\xc4\x8de Naksos. Nedokon\xc4\x8dan kip, ki je tehtal pribli\xc5\xbeno 30 ton, je bil prepeljan z ladjo na Delos. Imeli so ladje, ki so lahko preva\xc5\xbeale ve\xc4\x8d kot 40 ton, vendar je bil tovor te\xc5\xbeaven za prevoz. Zamislili so si, da bodo na pol izdelan kolos prepeljali z dvema ladjama, povezanima skupaj._NEWLINE_Za postavitev kolosa je bil izdelan oder, ki je bil pribli\xc5\xbeno 11 metrov visok, da bi ga lahko dvignili pokonci s \xc5\xa1kripci in vrvmi. Kip je stal na vidnem mestu, tako da ga je bilo mogo\xc4\x8de videti od dale\xc4\x8d in je bil na otoku vi\xc5\xa1ji od vseh znanih stavb. V kon\xc4\x8dni obliki je tehtal okoli 25 ton."